钦定古今图书集成/明伦汇编/氏族典/第272卷 > 王荣祖
## 钦定古今图书集成/明伦汇编/氏族典/第272卷 > 王荣祖

按《元史王珣传》：“荣祖，字敬先，珣长子也。珣初附于木
华黎，以荣祖为质，稍见任用。珣卒，袭荣禄大夫、崇义
军节度使，入朝。帝闻其勇，选力士三人迭与之搏，皆
应手而倒，欲留置宿卫。会金平章政事葛不哥行省
于辽东，宣抚使蒲鲜万奴僭号，遂命荣祖还副撒里
台进讨之，拔益州、宣城等十馀城。方城未下时，荣祖”
遣部卒贾实穴其城，城崩被压，众谓已死，弗顾也。荣
祖曰：“士忘身死国，安忍弃去。发石取之，犹生。”一军感
激，乐为效死。己丑，授北京等路征行万户，伐高丽，围
其王京，高丽奉表纳贡。又从诸王也忽略地三韩，降
天龙诸堡，皆禁暴掠，民悦服之。帝嘉其功，官其子兴
千户，移镇高丽平壤。荣祖募民屯戍，辟地千里，尽得
诸岛屿城垒。高丽遣其世子倎出降，遂以倎入朝。中
统元年，诏荣祖诣阙，帝抚慰之曰：“卿父子勤劳于国，
诚节如一。”进沿边招讨使，还镇，以病卒。子十三人，显
者六人：通，兴中府尹；泰，权知义、锦、川等州总管；兴，征
东千户；遇，襄阳路管军万户；达，东京五处征行万户；
廷，镇国上将军，中卫亲军都指挥使；“璲，江西湖东道
提刑按察使。”